**PÁLYÁZATI FELHÍVÁS**

**KUTATÁSI VERSENYRE ÉS HALLGATÓI ÖSZTÖNDÍJRA**

a BME Térítési és Juttatási Szabályzat 37. § alapján

**PÁLYÁZATI FELHÍVÁS**

BME-MNB KUTATÁSI VERSENYRE ÉS HALLGATÓI ÖSZTÖNDÍJRA

A Budapesti Műszaki és Gazdaságtudományi Egyetem (a továbbiakban: BME) a nemzeti felsőoktatásról szóló 2011. évi CCIV. törvény 85/C. § d) pontja, valamint a BME Térítési és Juttatási Szabályzat 37. §-ában adott felhatalmazás alapján ― a BME és a Magyar Nemzeti Bank (a továbbiakban: MNB) (a továbbiakban együtt: **Kiíró**) közötti együttműködés keretében ― a felhívás szerinti kutatási versenyt és ehhez kapcsolódóan egyetemi ösztöndíjpályázatot (a továbbiakban együtt: **Pályázat)** hirdet az alábbiak szerint.

1. **A Pályázat célja**

A BME és az MNB közös célja, hogy a BME hallgatóit ösztönözze a korszerű és innovatív pénzügyeket, valamint a zöld gazdaságot érintő kutatásra, amelyek olyan elemeket is tartalmaznak, amelyek túlmutatnak a graduális képzésben oktatott tananyagon. A Pályázaton keresztül a hallgatók bemutathatják azon kutatásaik részleteit - beleértve azok tervezett lefolytatását, eredményét, az alkalmazott módszertanokat, újszerű meglátásokat, a megállapított összefüggéseket, valamint a megfogalmazott szakmai javaslatokat is - amelyek a BME és az MNB között létrejött együttműködés témaköreit érintik. Az együttműködés témaköreit a jelen felhívás II. pontja részletezi.

1. **A pályázat által kitűzött célok és elvárt eredmények**

A Pályázat során olyan műveket (a továbbiakban: **Pályamű)** várunk az egyetem aktív státuszú hallgatóitól, amelyek közvetlenül kapcsolódnak a BME és az MNB együttműködését érintő témakörökhöz:

* 1. DIGITALIZÁCIÓ, MESTERSÉGES INTELLIGENCIA ÉS ADATKORSZAK
	2. ZÖLD PÉNZÜGYEK, ZÖLD GAZDASÁG (elsősorban – de nem kizárólagosan – a környezeti fenntarthatósági problémák hatásai a pénzügyi rendszerre vagy reálgazdaságra, illetve a környezeti fenntarthatóságot támogató pénzügyi, gazdasági megoldások)
1. **A pályázat benyújtására jogosultak köre**
2. Pályázatot nyújthat be valamennyi, a 2022/23-as tanév második félévében a BME bármely Karának teljes idejű vagy részidős alap-, mester-, osztatlan képzésében részt vevő aktív hallgatói jogviszonnyal rendelkező hallgatója (a továbbiakban: **Pályázó**).
3. Többszerzős mű esetén a benyújtott mű valamennyi társszerzőjének írásos beleegyezése szükséges. **Társszerző** kizárólag a BME aktív hallgatói jogviszonnyal rendelkező hallgatója lehet.
4. **A pályázat feltételei**
5. A Pályázók nevezhetik saját önálló és társszerzős dolgozatukat, szakdolgozatukat, diplomamunkájukat vagy TDK dolgozatukat, amennyiben megfelel a Pályázat által előírt követelményeknek.
6. A követelmények betartásával több Pályamű is benyújtható témakörökként az V. pontban részletezett díjazás szerint.
7. A Pályamű keletkezési éve nem lehet 2020-nál régebbi.
8. Pályamű készíthető magyar vagy angol nyelven, a VI. és VII. pontban megfogalmazott követelmények betartásával.
9. Az eredményes pályázás feltétele az 1. számú mellékletben foglalt *Hallgatói nyilatkozat* kitöltése, amelyben a Pályázó engedélyezi többek között az MNB részére történő adattovábbítást és elfogadja az adatvédelmi és adatkezelési tájékoztatóban foglaltakat.
10. Amennyiben a benyújtott Pályamű konzulens közreműködésével készült, a Pályázathoz tartozó 1. számú melléklet *Hallgatói nyilatkozatban* a konzulens nevének és tanszékének feltüntetése is szükséges.
11. **A pályázaton elnyerhető ösztöndíj és konzulensi díjak**
12. A BME Térítési és Juttatási Szabályzat (a továbbiakban: TJSZ) 37. § szerinti ösztöndíjra jogosult a pályázati kiírásnak hiánytalanul megfelelő Pályázatot benyújtó hallgató vagy társzerzős pályamű esetén a Pályaművet benyújtó hallgató és a Pályázat benyújtásához az 1. számú mellékletben írásbeli hozzájárulást adó, BME-n aktív hallgatói jogviszonyban álló valamennyi társszerző.
13. A Szakmai Bizottság döntése alapján az egyes kutatási témákban pályázatot benyújtó, aktív jogviszonyú hallgató és a pályázat benyújtásához írásbeli hozzájárulást adó, BME-n aktív hallgatói jogviszonyban álló társszerzők az alábbiak szerint részesülhetnek ösztöndíjban. A díjazás jelen pályázati kiírás II. pontjában foglalt témakörönként értendő.[[1]](#footnote-1)

1. helyezett 350.000 Ft

2. helyezett 250.000 Ft

3. helyezett 150.000 Ft

Különdíj: 100.000 Ft

1. Közös mű esetén a Pályamű benyújtásakor az 1. számú mellékletben nyilatkozni kell arról, hogy a szerzők milyen szerzőségi arányban vesznek részt a pályázatban. Amennyiben nem tesznek nyilatkozatot, szerzőségük egyenlő arányban kerül megállapításra, és az b) pont szerinti díjazás egyenlő arányban megosztásra kerül a pályázati anyagban megjelölt társszerzők között.
2. Amennyiben a nyertes Pályaművek konzulens közreműködésével készültek, az 1. számú mellékletben megjelölt konzulensek is díjazásban részesülnek a Pályázaton helyezést elért Pályaművek darabszámától függően a következő sávos díjazás szerint
* egy helyezést elért pályázat esetében bruttó 100 000 Ft,
* két helyezést elért pályázat esetében bruttó 150 000 Ft,
* három helyezést elért pályázat és e felett egységes maximum bruttó 175 000 Ft.
1. A belső konzulenseket érintő kifizetések a BME hatályos belső szabályzatai szerint történnek meg.
2. Kiíró fenntartja a jogot, hogy a Pályaművek minőségére tekintettel bármely helyezést ne ítéljen oda.
3. **A Pályázat benyújtása, a pályázat érvényessége**

A Pályamű benyújtásának határideje: **2023. június 20. 23:59 óra.**

Pályázni a Hallgatói nyilatkozat (1. számú melléklet) és a Pályamű alábbiak szerinti elkészítésével és e-mailben való megküldésével lehet dr. Surman Vivien (a továbbiakban: **Pályázatkezelő)** részére a surman.vivien@gtk.bme.hu címre. A tárgy mezőbe „MNB Kutatási verseny 2022/23” szöveg kerüljön. A késedelmesen, hiányosan, vagy formailag hibás módon benyújtott Pályamű érvénytelen.

Az érvényes Pályaműhöz a tanulmányt doc (docx) formátumban kell elküldeni, valamint a Pályázat mellékletét alkotó Hallgatói nyilatkozatot is csatolni szükséges.

Kizáró okok:

* + Nem vehet részt a versenyen az a III. és IV. pontban meghatározott pályázati feltételeknek egyébként megfelelő hallgató, aki az MNB-vel bármely, munkavégzésre irányuló jogviszonyban áll. Ennek ellenőrzése céljából a Pályázó a Pályamű benyújtásával hozzájárulását adja, hogy neve, születési helye és ideje megküldésre kerüljön az MNB számára. A hozzájárulást az 1. számú mellékletben is szükséges kifejezetten megadni, a pályázat érvényességének feltételeként.
	+ Kizárásra kerül az a Pályázó, aki ugyanazon pályaművet több kategóriában nyújtott be.
	+ Kizárásra kerül az a Pályamű, amelyből a VII. pontban pályázati követelményként megfogalmazott bármely, tartalmi vagy érdemi formai elem hiányzik, illetve amelyben bármelyik elem hibás.
	+ Kizárásra kerülnek azon Pályaművek, amelyek olyan közös munka keretében készültek el, amelyekről a Pályázó, illetve Pályázók nem nyilatkoztak a Pályázat benyújtásakor a kötelezően beadandó Hallgatói nyilatkozaton.
	+ A pályázónak nyilatkoznia kell arról, hogy a beadott Pályamű a pályázónak, társszerzős Pályázat esetében a pályázó és az összes társszerző a kizárólagos szellemi alkotása, nem áll fenn rajta harmadik személynek semmilyen, a jogszerzést akadályozó joga. Amennyiben a Pályaműnek több szerzője van, a társszerző(k) felsorolása, szerzői hányaduk és aláírással igazolt beleegyezése szükséges az 1. számú mellékletben.
	+ Jelen pályázati kiírás alapján a Pályázó, társszerzős Pályázat esetében a Pályázó és az összes Társszerző a pályamű tekintetében az MNB számára a szerzői jogról szóló 1999. évi LXXVI. törvény (Szjt.) 17. §-ában meghatározott módokon történő felhasználásra határozatlan időtartamra szóló, nem kizárólagos, harmadik személynek átengedhető felhasználási jogot enged, melyért díjazás nem illeti meg, azonban a Pályázó a Pályaművét részben vagy egészben bármely publikációjához felhasználhatja és átdolgozhatja. Az Szjt. 42. § (3) bekezdése értelmében a felhasználási engedély területileg, időben, felhasználási módjában és mértékben nem korlátozott.
1. **A pályaműre vonatkozó tartalmi és formai követelmények**

1. A Pályamű témája a II. pontban meghatározott témakörök egyikének megfelel.
2. A Pályamű nyelve magyar vagy angol lehet, két nyelv vegyes használata nem engedélyezett a hivatkozások, idézetek és forrásmegjelölés kivételével.
3. A Pályamű A4-es formátumú, a margók mérete egységesen 2,5 cm.
4. A borítón a szerző(k) nevét, szakját, a beadás tanulmányi félévét és a Pályamű címét 14-es betűmérettel, Calibri betűtípussal kell feltüntetni, középre rendezve.
5. A Pályamű terjedelme legalább 45 000 karakter, amelybe beleszámít a minimum 800, maximum 1000 karakter terjedelmű absztrakt.
6. A Pályamű 12-es betűméretű, Calibri típusú betűkkel, 6pt térközzel és 1,5 sorközzel, sorkizártan, .doc/.docx formátumokban nyújtható be.
7. Oldalszámozás a lap aljára, külső oldalra kerüljön. A számozás a bevezetéssel, az 1. oldalszámmal kezdődik.
8. A Pályaműnek legalább 10 magyar vagy nemzetközi szakirodalmi forrásra kell hivatkoznia a Harvardi hivatkozási rendszernek megfelelően. Kizárólag Harvard hivatkozási forma elfogadott, egyéb hivatkozási forma nem. Nemzetközi szakirodalomnak számít minden idegen nyelven szerzett könyv és folyóirat cikk (magyar és külföldi szerzőktől egyaránt), ide nem értve azokat a műveket, amelyek azonos szerzőktől azonos tartalommal magyarul is elérhetők (pl. olyan könyvek, amelyeket a szerzők több nyelven is kiadtak és azok közül van magyar nyelvű).
9. A Pályamű javasolt felépítése a következő: borító, tartalomjegyzék oldalszámokat tartalmazva, táblázatok jegyzéke (amennyiben tábla szerepel a dolgozatban), ábrák jegyzéke (amennyiben szerepel ábra a dolgozatban), absztrakt, bevezetés, főszöveg, összefoglalás, irodalomjegyzék, mellékletek, ábrák (amennyiben ábrát tartalmaz a dolgozat). A Pályamű bevezetésének, főszövegének és összefoglalásának jól elkülöníthetőnek kell lennie, továbbá a főszövegnek legalább a terjedelem 90 százalékát kell adnia.
10. A főszöveg jól strukturált, a fejezetek élén vastag betűs címek állnak. Az alcímek, fejezetcímek számozása decimális számokkal történjen. (1. Elsőrendű, 1.1.. Másodrendű, 1.1.1. Harmadrendű)
11. A szövegben a tartalmi kiemelést dőlt vagy félkövér betűkkel lehet jelezni. Aláhúzást, más megoldást kiemelésre tilos használni.
12. Az ábrákat, táblázatokat számozni és címmel kell ellátni, az adatok forrását az ábra, illetve táblázat alatt fel kell tüntetni. Saját készítésű táblázat és ábra esetén forrásmegjelölés nem szükséges.

1. **A pályaművek elbírálása, az elbírálás határideje, főbb szempontjai, a pályázati eredményről történő értesítés módja**

A Pályaműveket beérkezésüket követően első lépésben érvényességi szempontból vizsgálja a Pályázatkezelő, a [Menedzsment és Vállalkozásgazdaságtan Tanszék](https://telefon.bme.hu/index.php?unit&id=2785) egyetemi adjunktusa, Dr. Surman Vivien, az alábbi, Szakmai Bizottság által jóváhagyott szempontrendszer alapján. A Pályázat érvényes, ha:

* a Pályázat az előírt szükséges mellékletekkel együtt határidőn belül beérkezett (az elektronikus beadás időpontja számít),
* a pályázati anyag minden előírt elemet tartalmaz (hiánypótlásra nincs lehetőség),
* a pályázati anyag megfelel a III., IV. és VII. pontban részletezett beadási és formai követelményeknek.

Az érvényességi vizsgálat eredményét illetően a Pályázatkezelő a pályázati határidőt követő 3 munkanapon belül emailben értesíti az érintett Pályázókat az érvénytelen Pályaművek kizárásáról. Az érvényesnek minősített Pályaművek a második fordulóba jutnak.

A második fordulóban a Pályaműveket – a jelen pályázati kiírás II. pontjában részletezett tématerületenként – legalább négy főből álló Szakmai Bizottság rangsorolja.

|  |  |
| --- | --- |
| **Szempont** | **Elérhető pontok** |
| A versenydolgozat koncepciója, téma, célok kijelölése | (0-5 pont) |
| A vizsgált probléma elméleti, szakmai megalapozása, a szakirodalom feldolgozása | (0-10 pont) |
| Alkalmazott elméleti vizsgálati módszerek | (0-10 pont) |
| A versenydolgozat eredményei, teljesség, eredetiség, gyakorlati alkalmazhatóság | (0-20 pont) |
| Alakiság, stílus, nyelvezet | (0-5 pont) |

A Szakmai Bizottság legalább két tagja az MNB által delegált két szakértő, valamint a BME két oktatója, akiket Dr. Nemeslaki András, a [Menedzsment és Vállalkozásgazdaságtan Tanszék](https://telefon.bme.hu/index.php?unit&id=2785) Tanszékvezetője kér fel. A Szakmai Bizottság a rangsorról többségi szavazással hoz döntést. Szavazategyenlőség esetén az MNB javaslata a döntő.

**IX. A Pályázattal kapcsolatos határidők**

|  |  |
| --- | --- |
| Pályázat meghirdetése | 2023. március |
| Pályázatok benyújtási határideje | 2023. június 20. 23:59 óra. |
| Érvényességi vizsgálat határideje | 2023. június 23.  |
| Szakmai értékelés határideje | 2023. július 7. |
| Eredményhirdető e-mail megküldése | 2023. július 7. |
| Ösztöndíj folyósítása  | 2023. augusztus 15-ig |

**X. Hiánypótlás**

A pályázat során a leadási határidőt követően hiánypótlásra lehetőség nincs.

**XI. Adatvédelem**

A BME és az MNB a pályázati felhíváshoz kapcsolódóan a személyes adatokat önálló adatkezelőként, a hatályos adatvédelmi és egyéb jogszabályoknak megfelelően kezeli a mellékelt adatkezelési és adatvédelmi tájékoztatók szerint.

**XII. Jogorvoslat**

A pályázati eljárás során hozott döntések ellen a BME Térítési és Juttatási Szabályzatban meghatározott eljárásrendben élhet jogorvoslati kérelemmel a hallgató́.

**XIII. Tájékoztatás**

A Pályázatról további felvilágosítás dr. Surman Vivientől (surman.vivien@gtk.bme.hu), illetve Dankó Dórától (danko.dora@gtk.bme.hu) kérhető.

**XIV. Melléklet**

Mellékletek száma: 2

1. számú melléklet: Hallgatói nyilatkozat

2. számú melléklet: Adatkezelési tájékoztató

Budapest, 2023. március.

1. Egy pályázó több, a pályázati kiírásnak megfelelő témájú pályázat benyújtásával akár több helyezést is elérhet. [↑](#footnote-ref-1)